stanford-oval/wikipedia huggingface dataset:
בוורלי הילס 90210

ערך זה עוסק בסדרת טלוויזיה משנת 1990. אם התכוונתם לסדרת טלוויזיה משנת 2008, ראו .
| --- | --- |

לוגו הסדרה בשנים 1991–1994
 סוגה:  דרמת נעורים
 יוצרים:  דארן סטאר 
 כותבים:  דארן סטאר 
 בימוי:  ג'ייסון פריסטלי 
 שחקנים:  ראו טבלה
 פרסים:  Kids' Choice Award for Favorite TV Show 
 פסקול:  Beverly Hills, 90210 – The Soundtrack, Beverly Hills 90210: The College Years 
 ארץ מקור:  ארצות הברית 
 שפות:  אנגלית 
 מקום התרחשות:  בוורלי הילס 
 תקופת התרחשות:  1990 
 מספר עונות:  10
 מספר פרקים:  296
 תוכנית המשך:  מלרוז פלייס   90210
 הפקה
 מפיק:  אהרון ספלינג, דארן סטאר 
 הפצה:  Worldvision Enterprises, הולו 
 אתר צילומים:  מלון אמבסדור, תיכון טורנס 
 טכניקת צילום:  מצלמה יחידה 
 מוזיקה:  ג'יי גרוסקה 
 אורך פרק:  44 דק' 
 שידור
 רשת שידור:  FOX
 רשת שידור בישראל:  ערוץ 3   ערוץ הילדים   HOT V.O.D  CBS דרמה YES Drama
 תקופת שידור מקורית:  4 באוקטובר 1990 – 7 במאי 2000 
 קישורים חיצוניים
 דף התוכנית ב-IMDb
 
בוורלי הילס 90210 (באנגלית: Beverly Hills, 90210) הייתה דרמת נעורים אמריקאית מצליחה ששודרה משנת 1990 ועד שנת 2000 ברשת FOX בארצות הברית. הסדרה סיפרה אודות חייהם של חבורת בני נוער ולאחר מכן צעירים בשנות העשרים לחייהם המתגוררים בבוורלי הילס היוקרתית שבלוס אנג'לס, קליפורניה. הסדרה נוצרה על ידי המפיקים דארן סטאר וארון ספלינג (שבתו אף לוהקה לתפקיד דונה מרטין). המספר 90210 מתייחס למיקוד של בוורלי הילס. הסדרה זכתה להצלחה רבה בשנותיה המוקדמות, ברחבי העולם ובישראל בפרט, והפכה את הכוכבים בה לאלילי נוער.
בחנוכה 1992 הגיעו כמה מכוכבי הסדרה לישראל ואף הופיעו במופע של ערוץ הילדים "המסע לערוץ הילדים" שנערך באותה עת בסינרמה בתל אביב ביחד עם להקת "צעירי תל אביב".
סדרת הטלוויזיה האמריקאית "גרוס פוינט", ששודרה בארץ בערוץ 3, סיפרה את סיפור מאחורי הקלעים של הפקתה של סדרת טלוויזיה לנוער, והיוותה באופן מובהק פרודיה על "בוורלי הילס 90210".
ספין אוף של הסדרה בשם "90210" עלה לשידור בשנת 2008 ברשת The CW. הסדרה מתמקדת בתלמידים החדשים בבית הספר "ווסט בוורלי היי", כאשר קלי טיילור (בגילומה של ג'ני גארת') ודמויות נוספות מהסדרה המקורית מככבות בסדרה בתפקידי אורח.
"בוורלי הילס 90210" נחשבת עד היום כאחת מסדרות בני הנוער הטובות ביותר שהיו אי פעם בטלוויזיה המסחרית.[דרוש מקור] כסדרה לבני נוער, עסקה "בוורלי הילס 90210" בנושאים אקטואליים רבים, ביניהם שימוש בסמים, אלכוהוליזם, תאונות דרכים, אונס, אלימות במשפחה, עבריינות, הומוסקסואליות, אנטישמיות, התאבדות, איידס, הריון, הפרעות אכילה ומוות.
בישראל שודרה הסדרה בערוץ 3 ובערוץ הילדים ובעונתה האחרונה ב-yes. מאוחר יותר שודרה הסדרה בשירות ה-וVOD של הוט ובשנים 2016–2017 שודרה עד עונתה הרביעית בערוץ CBS דרמה, עד הפסקת שידורי הערוץ בישראל.
ב-2019 עלתה הסדרה המוקומנטרית "בוורלי הילס 90210 - האיחוד", בה מגלמים שחקני הסדרה את עצמם.
סקירת סדרה

| עונה | עונה | פרקים | פרקים | שודרה לראשונה (ארצות הברית)> הפרק הראשון | שודרה לראשונה (ארצות הברית)> הפרק האחרון |
| --- | --- | --- | --- | --- | --- |
|  | 1 | 22 | 22 | 4 באוקטובר 1990 | 9 במאי 1991 |
|  | 2 | 28 | 28 | 11 ביולי 1991 | 7 במאי 1992 |
|  | 3 | 30 | 30 | 15 ביולי 1992 | 19 במאי 1993 |
|  | 4 | 32 | 32 | 8 בספטמבר 1993 | 25 במאי 1994 |
|  | 5 | 32 | 32 | 7 בספטמבר 1994 | 24 במאי 1995 |
|  | 6 | 32 | 32 | 13 בספטמבר 1995 | 22 במאי 1996 |
|  | 7 | 32 | 32 | 21 באוגוסט 1996 | 21 במאי 1997 |
|  | 8 | 32 | 32 | 10 בספטמבר 1997 | 20 במאי 1998 |
|  | 9 | 26 | 26 | 16 בספטמבר 1998 | 19 במאי 1999 |
|  | 10 | 27 | 27 | 8 בספטמבר 1999 | 17 במאי 2000 |
עלילה > עונות 1–3

תקופת התיכון - ווסט בוורלי הילס:
עלילת הסדרה בתחילתה עסקה בזוג תאומים, ברנדון וברנדה וולש, שעברו ממינסוטה להתגורר בבוורלי הילס עם הוריהם, ג'ים וסינדי וולש. הסדרה עסקה בהתערותם בחברה שסביבם, שהייתה עשירה ומפונקת. בין חבריהם לתיכון היו קלי טיילור, בלונדינית סנובית ופופולרית; דילן מקיי, בחור מסתורי וחובב גלישה; סטיב סאנדרס, חברהּ לשעבר של קלי, בחור עשיר, פרוע וחובב מתיחות; דונה מרטין, בחורה מפוזרת, אך בעלת לב רחב; דייוויד סילבר, יהודי ו"חנון" טיפוסי שצעיר מכולם בשנה; ואנדריאה צוקרמן, נערה יהודייה שקדנית ותלמידה מצטיינת, עורכת עיתון בית הספר.
במהלך השנים חלו תהפוכות רבות במערכות היחסים בין הדמויות. במהלך התיכון, דילן היה לחבר הראשון של ברנדה, בעוד שברנדון יצא עם בחורות שונות (מערכת היחסים המשמעותית ביותר הייתה עם בחורה בשם אמילי). דייוויד, שחברו הטוב סקוט נהרג לאחר שירה בעצמו בטעות בעת משחק בנשק שהיה שייך לאביו, הפך לבסוף לבן זוגה של דונה, שנשבעה לשמור את בתוליה עד לחופה, אך בסוף העונה השביעית היא מחליטה לשכב עם דייוויד למרות שהם לא מתחתנים ובהמשך גם עם גברים אחרים. קלי, שהתנשקה עם ברנדון בנשף של בית הספר, שכבה עם דילן בעת שברנדה, בת זוגו באותה עת, שהתה בצרפת עם דונה. בעקבות כך נפרדו ברנדה ודילן, ודילן החל לצאת עם קלי לאחר משולש רומנטי מסובך במיוחד של קלי, ברנדה ודילן. בסופו של דבר, נפרדים קלי ודילן וקלי מתחילה לצאת עם ברנדון.
דילן: בחור מסתורי אלכוהוליסט לתקופה, רודף שמלות המתגלה כבחור רגיש, גר לבד במלון, אביו לא מתייחס אליו וחושב רק על עבודתו, מאוחר יותר דילן ואביו שוב מתחברים אחרי שאביו יוצא מהכלא.
דייוויד סילבר וקלי טיילור: בעונה הראשונה דייוויד נדלק על קלי וכל פעם היא מסרבת לו מחדש. יותר מאוחר דייוויד מתאהב בדונה. אביו של דייוויד, מל סילבר, נפגש עם אמא של קלי (אלכוהוליסטית מכורה לסמים שהתגרשה והתחתנה כמה פעמים) והשניים מתחתנים. קלי ודייוויד הופכים לחברים טובים ואחים חורגים לאחר שאמה של קלי ואביו של דייוויד מתחתנים ומולידים ילדה הנקראת ארין סילבר (ארין בתור תיכוניסטית הופכת לאחת מהדמויות הראשיות ב-90210 החדש).
בכל עונות הסדרה נהגו כוכבי הסדרה לבלות בדיינר שכונתי בשם "פיץ' פיט", ובעונות המאוחרות במועדון לילה שנפתח בו, בשם "הפיץ' פיט אחרי החשיכה", או בקצרה, "אחרי החשכה" (After Dark). נאט בוסיצ'יו, בעל הדיינר, הפך לאיש סודם ולחברם.
עלילה > עונות 4–7

תקופת הקולג' - אוניברסיטת קליפורניה:
ברנדון וקלי נמצאים כזוג במשך שנה, נפרדים לשנתיים ובסופו של דבר חוזרים להיות יחד עד לסוף העונה השמינית. עזיבתו של ברנדון נעשתה לאחר שהוא הציע לקלי נישואין (בפעם השנייה, בפעם הראשונה קלי סירבה והיא וברנדון נפרדו). בסופו של דבר החתונה לא יצאה לפועל וברנדון עזב את הסדרה. גם פה היה משולש רומנטי בין קלי לברנדון ודילן.
יש לציין גם את השינויים שעברו על מרבית הדמויות: דמותה של קלי עברה שינויים רבים במהלך הסדרה כאשר נאנסה, הייתה מכורה לסמים, נכנסה למכון גמילה וכמעט נרצחה על ידי שותפתה לחדר, נקלעה לשריפה ופניה כמעט נשרפו, נורתה, סבלה מאנורקסיה, עברה הטרדה מינית פעמיים, נכנסה להיריון מברנדון ועברה הפלה טבעית וגילתה כי היא עקרה (למרות שבסופו של דבר, היא לא הייתה עקרה לחלוטין). מקרים אלו ועוד הפכו אותה לאישה נדיבה ועצמאית, בעלת עמדות פוליטיות. דונה, אשר איבדה את בתוליה רק בסוף העונה השביעית לדייוויד, הייתה למעצבת אופנה. דייוויד אשר גם הוא התמכר לסמים ואובחן כסובל ממחלת נפש, הפך לשדרן רדיו מצליח. סטיב למד בקולג' ויישר את דרכיו, ואנדריאה נכנסה להריון בשוגג והחליטה ללדת את התינוקת. בעקבות לידת התינוקת התחתנה אנריאה עם ג'סי, אבי בתה האנה. בעקבות זה, אנדריאה עזבה בעונה החמישית. בעונה מאוחרת יותר נודע כי היא מתגרשת מבעלה ופרשה מן הלימודים כדי להיות אמא ואישה טובה לטענתה.
לסדרה הצטרפו דמויות רבות. ואלרי, שהייתה הילדה הרעה שמנסה להתעשר בדרכים מפוקפקות, עברה ילדות לא קלה, היא נאנסה מגיל צעיר על ידי אביה שהתאבד כאשר אמרה לו שתספר על ההתעללות שעברה ממנו, אך בעונה התשיעית ואלרי מודה שהיא עצמה רצחה אותו, ואף חושבת על להסגיר את עצמה למשטרה.
כתוצאה מההתעללות מנסה ואלרי פעמים רבות למצוא לעצמה בן זוג ומחפשת יציבות. היא הייתה במערכות יחסים עם דילן, דייוויד ונוח ואף הייתה בקשרים רומנטיים קלים גם עם סטיב, ריי וברנדון. ואלרי אינה מסתדרת עם קלי והן אויבות מרות. היא נחשבה כבחורה לא אמינה. היא רבה פעמים רבות גם עם דונה.
עוד דמות בולטת בסדרה היא קלייר, בתו של נגיד האוניברסיטה, אשר הייתה קטנה מרוב הדמויות בשנה אך למדה איתם (בדומה לדייוויד) הייתה דמות הילדה הבוגרת. אמה מתה בגיל צעיר. בתקופת התיכון היא הייתה ילדה פרועה במיוחד וכאשר גדלה הפכה לאישה בוגרת. היא הייתה בת זוגו של דייוויד במשך שנה ובת זוגו של סטיב במשך שנתיים. היא עזבה לפריז ביחד עם אביה שקיבל עבודה חדשה כאשר סיימה את הקולג'.
עלילה > עונות 8–10

החיים לאחר הקולג' - החיים האמיתיים (עבודה, נישואים, ילדים וכו'):
ואלרי עוזבת בתחילת העונה התשיעית וחוזרת לגור עם אימה, ובמקומה מגיעה בת דודתה של דונה - ג'ינה, בחורה ערמומית וחכמה. ג'ינה הייתה מחליקה מקצועית ומוכשרת, אך עקב מתיחה בשריר הפסיקה להחליק. הרושם הראשוני מג'ינה הוא שהיא בחורה נחמדה וחביבה, אך לבסוף היא מתגלה כערמומית מאוד ולא חביבה כלל. ג'ינה סובלת מבולימיה מפני שאינה שלמה עם גופה, היא שואפת לעבודה בתחום הספורט - דבר אשר לא יצא לפועל. ג'ינה הייתה בת זוגו של דילן, ואף של דייוויד, במהלך העונה העשירית דונה קונה תוכנת מחשב לסטיב וג'נט כמתנת חתונה, היא משחקת בתוכנה ומגלה שג'ינה היא אחותה, היא מספרת זאת לג'ינה, וג'ינה הפגועה כועסת תחילה, ולאחר מכן מתחברת עם אביה ד"ר מרטין. באחד הפרקים ג'ינה מאמנת את אביה והוא חוטף התקף לב, דונה, אימה של דונה, וקלי מאשימות את ג'ינה, ולכן ג'ינה מחליטה לעזוב את בוורלי הילס, אך לפני כן משלימה עם דונה ואמה של דונה, ועוזבת בלב שלם.
עוד דמות חדשה שמצטרפת היא מאט - עורך דין, בחור מסור ואינטליגנט, הצטרף לחבורה לאחר שהפך לבן זוגה של קלי ואפילו כמעט התחתן איתה בעונה העשירית אך החתונה בוטלה מכיוון שלקלי עדיין היו רגשות כלפי דילן.
דמות חדשה נוספת היא ג'נט. ג'נט מתחילה את דרכה כדמות לא בולטת שעובדת בעיתון של סטיב וברנדון, במהלך הסדרה היא מתעניינת בסטיב אך הוא די דוחה אותה, אך בהמשך מתעניין בה אף הוא. תחילה ג'נט מנסה לא לפתח רומן עם סטיב, אך לבסוף הופכת לבת זוגו, ולאחר כמה שבועות, מגלה ג'נט שהיא בהריון מסטיב, וכאשר היא מספרת לו זאת הוא מבולבל מאוד, אך לבסוף מחליט לקחת את העניינים לידיים ומציע לה נישואין, ג'נט מסכימה, אך לאחר מכן מתחרטת, ולבסוף מסכימה סופית. ג'נט וסטיב מתחתנים, וכאשר הם יוצאים לירח דבש לג'נט יש צירים (מוקדם מהרגיל), לבסוף אחרי לידה קיסרית והמון סיבוכים עם התינוקת וג'נט, הכל מסתדר, וג'נט מחליטה לקרוא לתינוקת מאדי.
קרלי הצטרפה גם היא לסדרה, ושוחקה על ידי זוכת האוסקר הילרי סוונק, היא הייתה אם חד-הורית, עבדה בפיץ' פיט והייתה גם בת זוגו של סטיב לאחר קלייר.
נוח האנטר הוא אדם נוסף המצטרף לסדרה בעונה השמינית.
הוא עבד כמנקה יאכטות והחבורה חשבה שהוא תפרן, אך מאוחר יותר הוא גילה לכולם שהוא עשיר מאוד.
הוא בעל "הפיץ' פיט אחרי החשיכה", קיים תחילה מערכת יחסים עם ואלרי ולאחר מכן עם דונה ומצטרף כחלק מהחבורה.
דמותה של דונה הופכת ככל שעובר הזמן להרבה יותר משמעותית. בעונה הראשונה היא מתפקדת רק כחברה הטובה של ברנדה וקלי אך עם הזמן היא הופכת לאחת הדמויות הראשיות בעלילה. היא הופכת לבוגרת יותר, מתמודדת עם שאלת המין בחיי הזוגיות שלה. היא יצאה עם ריי, גבר שהכה אותה, עם דייוויד ועם נוח.
לעונות האחרונות של הסדרה מצטרף כשחקן אורח, לוק פרי, שהיווה דמות מרכזית בעונות הראשונות של הסדרה. לוק פרי, או דילן מקיי בשמו בסדרה, מחליט לחזור לבוורלי הילס לאחר שהות של שלוש שנים באירופה. דילן, שאיבד את אשתו טוני מרשט, כשלוש שנים קודם לכן, אירוע שבעקבותיו עזב את לוס אנג'לס, הבין שלבו עדיין חפץ באהובתו מימי התיכון קלי טיילור. חזרתו של פרי לסדרה ייצרה עניין נוסף בסדרה, שלפי דעת רבים, אבד לאחר עזיבתו במהלך העונה השישית של הסדרה.
הסדרה מסתיימת עם חתונה בין דונה מרטין לבחיר לבה דייוויד סילבר. לפרק הסיום הצטלמו דמויות מרכזיות שהופיעו בסדרה במהלך עשר שנות שידורה.
תחלופות הדמויות

בסדרה חלו תהפוכות רבות בצוות השחקנים שלה, עד כדי כך ששתי הדמויות הראשיות בה, ברנדה וברנדון וולש, כבר לא היו חלק ממנה בסופה. דמותה של ברנדה הוחלפה בדמותה של ואלרי, חברת משפחה של משפחת וולש, שהייתה דמות "הילדה הרעה". ברנדון עוזב את הסדרה בתחילת העונה התשיעית, כשמקבל הצעת עבודה בוושינגטון. גם הוריהם של ברנדון וברנדה, ג'ים וסינדי, עזבו את בוורלי הילס לטובת חיים בהונג קונג.
לוק פרי עזב את הסדרה גם הוא, לאחר שדמותו, דילן, התאהבה באנטוניה (רבקה גייהארט), בתו של המאפיונר שהיה אחראי לרצח אביו (לבסוף גילה דילן שאביו לא נרצח ונשאר עדיין בחיים). דילן רצה להשתמש באנטוניה כדי להגיע לאביה ולנקום בו, אולם בסופו של דבר התאהב בה ואף התחתן עימה. אביה של אנטוניה, טוני, שלא היה מרוצה מהתנהלות העניינים, הזמין את רציחתו של דילן בידי רוצח שכיר, אולם זה ירה בטעות באנטוניה, שנהגה במכוניתו של דילן בגשם. לאחר מכן עזב דילן שבור-הלב את הסדרה, רק כדי לחזור אליה בעונת 98/99. גבריאל קרטריס גם כן החליטה לעזוב את הסדרה, ולכן דמותה, אנדריאה, עזבה עם בעלה ג'סי וביתה לאוניברסיטה אחרת בסוף העונה החמישית.
שחקנים ודמויות

| שם השחקן | שם הדמות | עונות> 1 | עונות> 2 | עונות> 3 | עונות> 4 | עונות> 5 | עונות> 6 | עונות> 7 | עונות> 8 | עונות> 9 | עונות> 10 |
| --- | --- | --- | --- | --- | --- | --- | --- | --- | --- | --- | --- |
| ג'ייסון פריסטלי | ברנדון וולש | ראשי | ראשי | ראשי | ראשי | ראשי | ראשי | ראשי | ראשי | ראשי | אורח |
| שאנן דוהרטי | ברנדה וולש | ראשי | ראשי | ראשי | ראשי |  |  |  |  |  |  |
| ג'ני גארת' | קלי טיילור | ראשי | ראשי | ראשי | ראשי | ראשי | ראשי | ראשי | ראשי | ראשי | ראשי |
| איאן זירינג | סטיב סנדרס | ראשי | ראשי | ראשי | ראשי | ראשי | ראשי | ראשי | ראשי | ראשי | ראשי |
| גבריאל קרטריס | אנדריאה צוקרמן | ראשי | ראשי | ראשי | ראשי | ראשי | אורח |  | אורח |  | אורח |
| בריאן אוסטין גרין | דייוויד סילבר | ראשי | ראשי | ראשי | ראשי | ראשי | ראשי | ראשי | ראשי | ראשי | ראשי |
| דאגלס אמרסון | סקוט סקאנלון | ראשי | חוזר |  |  |  |  |  |  |  |  |
| טורי ספלינג | דונה מרטין | ראשי | ראשי | ראשי | ראשי | ראשי | ראשי | ראשי | ראשי | ראשי | ראשי |
| קרול פוטר | סינדי וולש | ראשי | ראשי | ראשי | ראשי | ראשי | אורח |  | אורח |  |  |
| ג'יימס אקהאוז | ג'ים וולש | ראשי | ראשי | ראשי | ראשי | ראשי |  | אורח | אורח |  |  |
| לוק פרי | דילן מקיי | ראשי | ראשי | ראשי | ראשי | ראשי | ראשי |  |  | ראשי | ראשי |
| טיפאני אמבר ת'יסן | ואלרי מאלון |  |  |  |  | ראשי | ראשי | ראשי | ראשי | ראשי | אורח |
| מארק דיימון אספינוזה | ג'סי ואסקז |  |  |  | חוזר | ראשי |  |  |  |  |  |
| ג'ו אי. טאטה | נאט בוסיצ'יו | חוזר | חוזר | חוזר | חוזר | חוזר | ראשי | ראשי | ראשי | ראשי | ראשי |
| קת'לין רוברטסון | קלייר ארנולד |  |  |  | חוזר | חוזר | ראשי | ראשי |  |  |  |
| ג'יימי וולטרס | ריי פרואיט |  |  |  |  | חוזר | ראשי | אורח |  |  |  |
| הילרי סוונק | קרלי ריינולדס |  |  |  |  |  |  |  | ראשי |  |  |
| וינסנט יאנג | נואה האנטר |  |  |  |  |  |  |  | ראשי | ראשי | ראשי |
| לינדזי פרייס | ג'נט סוסנה |  |  |  |  |  |  |  | חוזר | ראשי | ראשי |
| דניאל קוסגרוב | מאט דורנינג |  |  |  |  |  |  |  |  | ראשי | ראשי |
| ונסה מארסיל | ג'ינה קינקייד |  |  |  |  |  |  |  |  | ראשי | ראשי |
סדרות-בת

הצלחת הסדרה הובילה לפיתוחן של מספר סדרות-בת:
מלרוז פלייס - סדרת בת ששודרה ברשת FOX מ-1992 עד 1999.
דוגמניות בע"מ - ששודרה בין השנים 1994 ל-1995.
מלרוז פלייס (2009) - ששודרה בין השנים 2009 ל-2010.
90210 - סדרת בת נוספת אשר מתמקדת בתלמידים חדשים אשר שודרה בערוץ The CW מ-2008 עד 2013.
בוורלי הילס 90210 (2019) - ששודרה בשנת 2019.
יחזקאל משה פישמן

| --- | --- |
אין תמונה חופשית
 לידה:  28 במרץ 1795 ראש חודש אדר ה'תקנ"ו 
 פטירה:  16 בדצמבר 1874 (בגיל 79) ד' בטבת ה'תרל"ה מישקולץ, האימפריה האוסטרו-הונגרית 
 מקום פעילות:  שאפה (אנ'), מישקולץ
 תקופת הפעילות:  ? – 16 בדצמבר 1874 
 רבותיו:  אביו רבי אברהם ליפשיץ, רבי אלעזר לעוו, החתם סופר
 בני דורו:  רבי אברהם שמואל בנימין סופר, רבי חיים סופר
 צאצאים:  אפרים פייש פישמן
 חתנים:  רבי מרדכי עמרם הירש
 
הרב יחזקאל משה פישמן-ליפשיץ (ראש חודש אדר ה'תקנ"ו, 1796 - ד' בטבת ה'תרל"ה, 12 בדצמבר 1874) היה רב יליד בוהמיה, כיהן כאב"ד מישקולץ ורוזנות בורשוד במשך ארבעים שנה.
הערות שוליים

↑  דף הפנקס בקטלוג "מרחב" של בית הספרים הלאומי.
↑  שלמה שפיצר, קהילות הונגריה, ירושלים תשס"ט, מישקולץ, עמ' 229.
תצוגת האופנה של ויקטוריה'ס סיקרט

| --- | --- |
ג'סמין טוקס והוזייר במהלך התצוגה משנת 2014.
ג'סמין טוקס והוזייר במהלך התצוגה משנת 2014.
 סוג:  תצוגת אופנה
 מדינה:  ארצות הברית ארצות הברית
 מייסדים:  אדוארד ראזק
 מועדים
 תאריכי פעילות:  1 באוגוסט 1995 – 8 בנובמבר 2018 (23 שנים)
 https://www.victoriassecret.com/fashion-show
 
תצוגת האופנה של ויקטוריה'ס סיקרט (באנגלית: Victoria's Secret Fashion Show) הייתה אירוע קידום מכירות שנתי שהתקיים בחסות ויקטוריה'ס סיקרט, מותג הלבשה תחתונה אמריקאי. בין השנים 1995 ל-2018, ויקטוריה'ס סיקרט השתמשו בתצוגה כדי לשווק את הסחורה שלהם. במהלך התצוגה השתתפו המלאכיות של ויקטוריה'ס סיקרט; דוגמניות שבמהרה הופכות לדוגמניות-על בקנה מידה עולמי, בזכות המעמד והפרסום מהחברה. תצוגת האופנה בוטלה בשנת 2019, בעקבות לחץ ציבורי.
בשנת 2001, התקיימה תצוגת האופנה המצליחה ביותר של ויקטוריה'ס סיקרט, בה צפו מיליוני אנשים ברחבי העולם. אותה התצוגה נודעה כ"אירוע מפואר עם הלבשה תחתונה משוכללת, מוזיקה של מוזיקאים מובילים ועיצוב במה עם נושאים שונים". במהלך התצוגה, השתתפו עשרות דוגמניות שונות, תוך שהופיעו בה מוזיקאים שונים.
רשות הטלוויזיה האמריקאית שידרה את תצוגת האופנה של ויקטוריה'ס סיקרט בפריים טיים. המופעים הראשונים בשנות התשעים נערכו בימים שקדמו ליום ולנטיין, וכללו סימנים שונים הקשורים ליום הזה. בשנים 1999 ו-2000 שודרה התוכנית ברשת. החל משנת 2001 התצוגה התקיימה לקראת עונת חג המולד. התצוגה שודרה לראשונה ב-ABC בשנת 2001, כאשר בשנים שלאחר מכן (2002–2017) שודרה ב-CBS; היא שודרה בהמשך ב-ABC בשנת 2018. התצוגה נערכה לעיתים קרובות בניו יורק במלון פלאזה או ב-69th Regiment Armory (אנ'), בנוסף לערים מארחות מיוחדות, כולל מיאמי, לוס אנג'לס, קאן, פריז, לונדון ושאנגחאי.
בנובמבר 2018 הוכרז כי התצוגה תבוטל לאלתר. באת סקרו זאת וכתבו ש"אפשר לומר שהחלוקה של נשים למלאכיות ולרגילות אינה עומדת בקנה אחד עם מהפכת Me Too ועם שינוי מודל היופי. ובכלל מהי מלאכית? כי נדמה שבסטנדרטים העקמומיים של מנהלי ויקטוריה'ס סיקרט מדובר באישה מושלמת מבחינה גופנית, שלא תתלונן עליך כשתנסה לתקוף אותה מינית".
היסטוריה > 1995–2005

תצוגת האופנה הראשונה, בכיכובה של סטפני סימור, נערכה במלון פלאזה בניו יורק באוגוסט 1995. בתצוגה השתתפו גם בוורלי פיל (אנ') ופרדריק ואן דר ול. היא התרחשה חודשיים לפני שדה לימיטד, חברת האם של הבעלים של ויקטוריה'ס סיקרט, אינטימי ברנדס, מכרה הנפקה ראשונה לציבור של 16% ממניות החברה בבורסת ניו יורק (NYSE). סימור צלצלה בפעמון הסגירה בניו יורק כחלק מתצוגת האופנה לאחר שקודם האירוע על ידי הוספה של פרסומות בוול סטריט ג'ורנל. שלוש התצוגות שהתקיימו לאחר מכן התקיימו במלון פלאזה גם כן.
בשנת 1999, במהלך סופרבול XXXIII, ויקטוריה'ס סיקרט הודיעו על ספירה לאחור של 72 שעות לשידור האינטרנטי של תצוגת האופנה שלהם, שצברה למעלה משני מיליון צופים. חברת האם Intimate Brands קנתה פרסומת טלוויזיה באורך של 30 שניות ובסך 1.5 מיליון דולרים, ששודרה במהלך הסופרבול, ובהמשך הוציאה 4 מיליון דולרים נוספים על פרסום בעיתונים בינלאומיים שונים. באירוע, ששודר בחסות Broadcast.com, השתתפו טיירה בנקס, לטיסיה קסטה, היידי קלום, קארן מולדר, דניאלה פשטובה, אינס ריברו וסימור. בשנים 1999 ו-2000 התוכנית שודרה בשידור חי באינטרנט. תצוגת האופנה במאי 2000, שהתקיימה בצרפת בסנכרון עם פסטיבל הקולנוע בקאן, נעשתה בשיתוף עם הארווי ויינסטין. באירוע גויסו 3.5 מיליון דולרים עבור ארגון הצדקה "קולנוע נגד איידס". התצוגה משנת 2001 שהייתה בהנחיית רופרט אוורט, חזרה לעיר ניו יורק והתקיימה בפארק בראיינט. באותה השנה שודרה התצוגה בבכורה עולמית ב-ABC, וצברה מיליוני צופים, אך גרמה לכמה מחלוקות; רשות התקשורת הפדרלית קיבלה תלונות רבות על השידור.
בין השנים 2002–2005, נערכה התצוגה בשדרת לקסינגטון ארמורי, ניו יורק. התצוגה משנת 2004 בוטלה כתוצאה מהמחלוקת על מופע המחצית של הסופרבול ה-38; אירוע שידוע בשם "התקלה במלתחה". במקום התצוגה, שלחה החברה את המלאכיות (טיירה בנקס, היידי קלום, ג'יזל בונדשן, אדריאנה לימה ואלסנדרה אמברוזיו) לדגמן ברחבי אמריקה בשנת 2004 במטרה לקדם את המותג באמצעות ביקור בארבע ערים מרכזיות: ניו יורק, מיאמי, לאס וגאס ולוס אנג'לס.
היסטוריה > 2006–2012

מותג האחות של ויקטוריה'ס סיקרט, PINK, הוצג לראשונה החל משנת 2006 ומאז הוצג באופן קבוע בתצוגות עצמן. בשנים 2006 ו-2007 התקיימו תצוגות האופנה של ויקטוריה'ס סיקרט בתיאטרון קודאק בלוס אנג'לס. ב-13 בנובמבר 2007, זכו המלאכיות לכבוד והוקרה כאשר קיבלו כוכב בשדרת הכוכבים של הוליווד מחוץ לתיאטרון קודאק, כחלק מחגיגה לציון 25 שנים לוויקטוריה'ס סיקרט בשדרות הוליווד. הזמר-יוצר האמריקאי ג'סטין טימברלייק פתח את התצוגה בשירו "SexyBack" הלקוח מאלבום האולפן השני שלו, FutureSex/LoveSounds. תצוגת אופנה זו כללה את ההשתתפות האחרונה של ג'יזל בונדשן. התצוגה משנת 2007 כללה הופעה של להקת הבנות הבריטית ספייס גירלז; הופעת הבכורה הראשונה שלה בטלוויזיה האמריקאית מזה שנים רבות. לאחר שהראפר האמריקאי קניה וסט ביטל את הופעתו, נבחר הזמר האמריקאי ויל.איי.אם להופיע במקומו.
התצוגה משנת 2008 חפפה את פתיחתו המחודשת של מלון פונטנבלו מיאמי ביץ' וזאת, בנוסף לכך שהזמר האמריקאי אשר הופיע במסגרתה. בניגוד לתצוגות האחרות, מסלול התצוגה תוכנן במקביל למושבי הקהל. בשנת 2009 חזרה תצוגת האופנה לשדרת לקסינגטון ארמורי והציגה את הפורמט "חיפוש המודל של ויקטוריה'ס סיקרט"; תחרות למציאת מלאכית חדשה (המלאכית שזכתה לבסוף הייתה קיילי ביזוטי). תצוגת האופנה של ויקטוריה'ס סיקרט משנת 2010 שודרה ב-30 בנובמבר 2010 ב-CBS וכללה הופעות של הזמרת-יוצרת האמריקאית קייטי פרי והזמר האמריקאי אייקון. במהלך התצוגה הוקרן ליפ דאב לשירה "Firework" של פרי.
בשנת 2011 ביצע קניה וסט את שירו "Stronger" במחווה לאמו שנפטרה לפני הופעתו המתוכננת ארבע שנים קודם לכן, באומרו: "בשנת 2007 הייתי אמור לבצע את השיר הזה בתצוגה הזו [...] והפסדתי. גיבורת-העל שלי. עכשיו היא מלאכית-העל שלי". בשנת 2012, תלבושת שלבשה הדוגמנית קרלי קלוס, שהזכירה את הלבוש האינדיאני, עוררה מחלוקת בשל תיאורה הסטראוטיפי לכאורה, של הילידים האמריקאים. מטעם ויקטוריה'ס סיקרט פרסמו זמן קצר לאחר מכן הצהרת התנצלות, במסגרתה טענו כי הם ידאגו להסיר את הלבוש מהפרסומות העתידיות שלהם. קלוס התנצלה בחשבון הטוויטר שלה על התלבושת והביעה את תמיכתה בהסרת התלבושת מהשידורים.
היסטוריה > ביטול

במאי 2019 דווח כי מנכ"ל אל ברנדס (אנ') לזלי וקסנר הוציא תזכיר העוסק בעתיד התצוגה, בו הוחלט כי החברה מתכננת להתמקד ב"פיתוח מרגש ודינמי ועתידה לספק תוכן ואירוע מסוג חדש". נתוני הצפיות בתצוגה צנחו מ-9.2 מיליון צופים בשנת 2014 ל-3.2 מיליון בשנת 2018. גם ויקטוריה'ס סיקרט חוותה ירידה כללית בגלל התחרות הגוברת. ב-21 בנובמבר 2019 אישר רשמית סמנכ"ל הכספים של אל ברנדס, סטיוארט בורדפרפר, שתצוגת האופנה לשנת 2019 בוטלה, והזכיר את ירידת הרייטינג שלה והיעדר "השפעה מהותית" מיידית על מכירותיהם של ויקטוריה'ס סיקרט לאחר השידור. הוא אישר מחדש כי בוויקטוריה'ס סיקרט "מבינים כיצד לקדם את המותג".
בניו יורק טיימס דיווחו כי החברה מבקשת לא לקשר אליה שום דבר ממעשיו של ג'פרי אפשטיין; החל מקיץ 1996 החל אפשטיין לתקוף מינית עובדות של לזלי וקסנר ודוגמניות שקיוו לעבוד ברשת המצויה בבעלותו. לטענת הניו יורק טיימס, וקסנר הבטיח לטפל בתקיפה מינית נוספת שהתרחשה בשנת 1997, ובה התחזה אפשטיין לבכיר ברשת ויקטוריה'ס סיקרט. בפועל נותקו הקשרים העסקיים הגלויים בין וקסנר לאפשטיין רק עם הרשעתו בפלילים של אפשטיין בשנת 2008.
כנפיים כאלמנט עיצובי

הכנפיים הוצגו לראשונה בתצוגת האופנה של ויקטוריה'ס סיקרט בשנת 1998. הכנפיים נכללו כחלק מהתלבושות באופן עקבי מאז אותה התצוגה. הרעיון להציג כנפיים כחלק מהקולקציה הגיע בעקבות ההצלחה העצומה של קולקציית "חזיות המלאכיות"; טיירה בנקס, הלנה כריסטנסן, קארן מולדר, דניאלה פשטובה וסטפני סימור לבשו את הכנפיים. אותן הדוגמניות שהשתתפו בקמפיין "חזיות המלאכיות" למעט כריסטנסן, לבשו בתצוגה את הכנפיים. במהלך השנים הוצגו במופע צורות וגדלים שונים של כנפיים, כמו פרפר, טווס או כנפי שטן, שהפכו לסמל של המותג ויקטוריה'ס סיקרט. כמה מהדוגמניות של המותג טענו כי לבישת הכנפיים הייתה "אות כבוד" עבורן.
אדריאנה לימה הייתה לדוגמנית היחידה שלבשה 22 זוגות כנפיים בהיסטוריית התצוגה. אחריה ניצבות אלסנדרה אמברוזיו וקנדיס סוונפול, שלבשו 18 זוגות כנפיים.
ביקורת

שידורי האינטרנט המוקדמים של התצוגה ספגו ביקורת שלילית על חיבור לקוי, תוך שהמשתמשים שצפו בהן טענו שאיכות הווידאו הייתה ירודה. מבקר מטעם הניו יורק טיימס תיאר את חוויית שידור הרשת הראשונית במאה ה-20 כאילו הרגיש שהוא "צופה בסטריפטיז דרך חור מנעול". ב-ynet פורסמה כתבה על ידי ערן בר-און בו הוא סקר את התלבושות של הדוגמנית היידי קלום, שהשתתפה בתצוגה מספר פעמים.
כמה מבקרים תיארו את גרסאות הטלוויזיה במאה ה-21 כפורנוגרפיות, בעוד שאחרים תיארו אותן כ"מסחריות מדי". רשות התקשורת הפדרלית קיבלה תלונות בנוגע לשידור, אך לא הטילה קנסות (עם ה-FCC), לאחר שידורי 2001. באותה התצוגה קבעה הרשות כי על פי התיקון הראשון לחוקת ארצות הברית, "פעילויות מיניות, הפרשות או הצגת איברים באופן פוגעני בעליל, כפי שנמדד על פי הסטנדרטים הקהילתיים העכשוויים" לא שודרו. בשידור הראשוני של שנת 2001, טשטשו ב-ABC את המסך כאשר הוצגה הלבשה תחתונה שקופה במיוחד. בעקבות כך, הותר לתת לתצוגה דירוג של TV-14, המאפשר לילדים מגיל 14 ומעלה לצפות בה.
בשנת 2002, מחה ארגון הנשים הלאומי כנגד התצוגה וכינה אותה כ"פורנו קל". אליו הצטרפו כאות מחאה מועצת הטלוויזיה להורים וארגוני שמירה אחרים. אף על פי שדירוג הגילאים נקבע ל-14 ומעלה, כמה חברות שידור בחרו שלא לשדר את התצוגה, כולל תחנות השידור Fisher Communications של CBS, אשר פעלו בעבר באיידהו פולס ובויסי. בשנת 2009 הנפיק איגוד ההגינות האמריקאי מכתבי מחאה בדוא"ל לנותני החסות לתצוגה, כולל AT&T, קנטקי פרייד צ'יקן, נטפליקס, ניקון וריבוק. ב-CBS תיארו את האירוע כ"סופרבול האופנה" בשנת 2014. כאשר נסגרה התצוגה לאלתר, פורסמו עשרות אלפי כתבות בנושא בהן ביקרו את ההתנהלות והמהלכים הקשורים לכך.
חזיית פנטזיה > מונה חזיות פנטזיה

| # | דוגמנית | מונה | שנה |
| --- | --- | --- | --- |
| 1 | ברזיל אדריאנה לימה | 3 | 2008, 2010, 2014 |
| 1 | גרמניה היידי קלום | 3 | 1999, 2001, 2003 |
| 2 | ברזיל אלסנדרה אמברוזיו | 2 | 2012, 2014 |
| 2 | צ'כיה קרולינה קורקובה | 2 | 2002, 2006 |
| 2 | ברזיל ג'יזל בונדשן | 2 | 2000, 2005 |
| 2 | ארצות הברית טיירה בנקס | 2 | 1997, 2004 |
| 3 | שוודיה אלסה הוסק | 1 | 2018 |
| 3 | ברזיל לאיס ריביירו | 1 | 2017 |
| 3 | ארצות הברית ג'סמין טוקס | 1 | 2016 |
| 3 | ארצות הברית לילי אולדרידג' | 1 | 2015 |
| 3 | דרום אפריקה קנדיס סוונפול | 1 | 2013 |
| 3 | אוסטרליה מירנדה קר | 1 | 2011 |
| 3 | ארצות הברית מריסה מילר | 1 | 2009 |
| 3 | איי קיימן סליטה איבנקס | 1 | 2007 |
| 3 | צ'כיה דניאלה פשטובה | 1 | 1998 |
| 3 | גרמניה קלאודיה שיפר | 1 | 1996 |